মানুষকে ছবি দেখাতে গিয়ে কম হেনস্থা হতে হয়নি তোকে। এই ঝামেলা শুধু যে তোকেই পোহাতে হয়েছে তা নয়, চলচ্চিত্র সংসদ আন্দোলনের প্রায় সমস্ত কর্মীরই তা ভাগ্যলিপি। টিকেট কেটে যে-দর্শক ছবি দেখতে প্রবেশ করেন মিলনায়তনে, তিনি মনে করেন ভালো ছবির সাথে ভালো প্রদর্শন ব্যবস্থায় ছেদহীন যন্ত্রণাহীন একটা ছবি দেখতে পাবেন। আমরাও চাই ছবিটা ক্রটিহীনভাবে প্রদর্শন করতে। আর তার প্রস্তুতির মধ্যে রয়েছে প্রদর্শনীর আগে ছবি সংগ্রহ, টেস্ট প্রোজেকশন, মিলনায়তন ভাড়া করা, আসন বিন্যাস ইত্যাদি। সবচেয়ে বড় সমস্যা হয় অর্থকড়ির সংস্থান করে নির্দিষ্ট দিনে প্রদর্শনী চলাকালীন অনিচ্ছাকৃত যান্ত্রিক ত্রুটি কিংবা বিদ্যুৎ বিভ্রাট দেখা দিলে। সাথে সাথে দর্শকদের কোনো একটা অংশ থেকে গুঞ্জন ওঠে, অসহিষ্ণু মন্তব্যও ভেসে আসে। আর এরকম সময়ে কেবল ভুক্তভোগীরাই বোঝে, চলচ্চিত্র সংসদ আন্দোলনের বিশেষ্য সর্বনাম কী। উপল, তুই হাসি-হাসি মুখে তাও হজম করে নিতে পারতি।